武陵書懷五十韻
作者：劉禹錫
朝代：唐

paragraphs: 西漢開支郡，南朝號戚藩。
四封當列宿，百雉俯清沅。
高岸朝霞合，驚湍激箭奔。
積陰春暗度，將霽霧先昏。
俗尚東皇祀，謠傳義帝冤。
桃花迷隱跡，楝葉慰忠魂。
戶算資漁獵，鄉豪恃子孫。
照山畬火動，踏月俚歌喧。
擁檝舟爲市，連甍竹覆軒。
披沙金粟見，拾羽翠翹翻。
茗折蒼溪秀，蘋生枉渚暄。
禽驚格磔起，魚戲噞喁繁。
沈約臺榭故，李衡墟落存。
湘靈悲鼓瑟，泉客泣酬恩。
露變蒹葭浦，星懸橘柚村。
虎咆空野震，鼉作滿川渾。
鄰里皆遷客，兒童習左言。
炎天無冽井，霜月見芳蓀。
清白家傳遠，詩書志所敦。
列科叨甲乙，從宦出丘樊。
結友心多契，馳聲氣尚吞。
士安曾重賦，元禮許登門。
草檄嫖姚幕，巡兵戊己屯。
築臺先自隗，送客獨留髠。
遂結王畿綬，來觀衢室罇。
鳶飛入鷹隼，魚目儷璵璠。
曉燭羅馳道，朝陽闢帝閽。
王正會夷夏，月朔盛旗旛。
獨立當瑤闕，傳呵步紫垣。
按章清犴獄，視祭潔蘋蘩。
御曆昌期遠，傳家寶祚蕃。
繇文光夏啓，神教畏軒轅。
內禪因天性，雄圖授化元。
繼明懸日月，出震統乾坤。
大孝三朝備，洪恩九族惇。
百川宗渤澥，五岳輔崑崙。
何幸逢休運，微班識至尊。
校緍資筦榷，復土奉山園。
一失貴人意，徒聞太學論。
直廬辭錦帳，遠守愧朱幡。
巢幕方猶燕，搶榆尚笑鯤。
邅迴過荆楚，流落感涼溫。
旅望花無色，愁心醉不惛。
春江千里草，暮雨一聲猿。
問卜安冥數，看方理病源。
帶賒衣改製，塵澀劒成痕。
三秀悲中散，二毛傷虎賁。
來憂禦魑魅，歸願牧雞豚。
就日秦京遠，臨風楚奏煩。
南登無灞岸，旦夕上高原。